25PES-50

EH Bildu Nafarroa talde parlamentarioko kide Adolfo Araiz Flamariquek honako galdera hauek aurkezten dizkio Legebiltzarreko Mahaiari, izapidetu ditzan eta idatziz erantzun dakizkion:

Europar Batasunaren 2024ko abenduaren 12ko Aldizkari Ofizialean argitaratu zen Europako Parlamentuaren eta Kontseiluaren 2024/2019 Zuzentaraua, 2024ko azaroaren 27koa, hiriko hondakin-uren tratamenduari buruzkoa.

Hala, ur aratzean substantzia kimikoak eta kutsagarriak murrizteko xedez, zuzentarau berriak exijituko du hiriko hondakin-uretan mantenugai eta mikrokutsatzaile gehiago ezabatzea, bereziki, farmazia-produktu eta produktu kosmetiko toxikoetatik datozenak.

Horretarako, zuzentarau berri horren arabera, 1.000 biztanleri edo gehiagori dagokiena baino ahalmen handiagoa duten hiri aglomerazioek hemendik 2035era bitarte bigarren mailako tratamendua aplikatu beharko diete (materia organiko biodegradagarria) hiriko hondakin-urei. Halere, hirugarren mailako tratamendurako epe eta atalasen harmonizazioan datza berritasuna (nitrogenoa eta fosforoa ezabatzea); izan ere, hurrenez hurren 2039rako eta 2045erako bermatu beharko da hori aplikatzen dela 150.000 biztanletik gorako ahalmena duten tratamendu-instalazio handietan, tarteko helburuak ezarrita: 2033a eta 2036a hirugarren mailako tratamendurako eta 2033a eta 2039a laugarren mailako tratamendurako.

Zuzentarauaren 3. artikuluak ezartzen du zer kolektore-sistema eta zama kalkulatzeko sistema izan beharko dituen aglomerazio batek, eta zer epetan bete beharko duten hori hiri-aglomerazioek, biztanle-kopuruaren araberako ahalmena kontuan hartuta.

Zuzentarau berriaren arabera, Europar Batasuneko estatuek ezarri beharko dute udalerri txikiek 2035a baino lehen egon beharko dutela konektatuta hiriko hondakin-uren kolektore orokorren sareetara. 1.000 biztanle baino gutxiagorako ahalmena duten hiri aglomerazioek, baldin eta ezin badira kolektore-sareetara konektatu, hiriko hondakin-uretarako bigarren mailako tratamendua eduki beharko dute gehienez ere 2035ean, horiek ingurumenera isuri aitzin.

8. artikuluak laugarren mailako tratamendua deritzana ezartzen du, honela definitzen baita: hiriko hondakin-uren tratamendua, hiriko hondakin-uretan mikrokutsatzaileen sorta handi bat murrizten duen prozesu baten bitartez egina.

Farmazia-produktuetatik eta produktu kosmetikoetatik heldu diren hondakinak dira, gaur egun, laugarren mailako tratamendua egitea behar duten hiriko hondakin-uretan dauden mikrokutsatzaileen iturbururik handienetako bat.

Zuzentarau berriak aurrekari bat ezarri du ingurumen-kudeaketan, zeren farmaziaren eta kosmetikaren arloko industriei agintzen baitie hein handi batean finantza dezatela laugarren mailako tratamendurako hiriko hondakin-uren arazketa. Halatan, "kutsatzen duenak ordaintzen du" printzipioarekin bat, lehenbizikoz, farmaziaren eta kosmetikaren arloko enpresek mikrokutsatzaileak ezabatzeak (laugarren mailako tratamenduak) dakarren kostuaren % 80 ordaindu beharko dute gutxienez ere, bai eta biltze- nahiz egiaztatze-kostuak eta Ekoizlearen Erantzukizun Zabaldua betetzeko beharrekoak diren bestelako kostuak ere

Hori dela-eta, galdera hauei idatzizko erantzuna ematea eskatzen dugu:

1. Zer egoeratan daude gaur egun Nafarroako udalerriak zuzentarau berriaren 3., 6., 7. eta 8. artikuluetan bigarren, hirugarren eta, kasua bada, laugarren mailako tratamenduetarako nahitaez bete beharrekotzat ezartzen den hondakin-uren tratamenduari dagokionez?

2. Zer egoeratan daude gaur egun Nafarroako udalerriak gutxienez ere 1.000 biztanlerako ahalmena duten hiri aglomerazioetan hondakin-urak jasotzeko, biltzeko eta, kasua bada, tratatzeko sistema indibidualak erabiltzeari dagokionez?

3. Gobernuak edo NILSAk ba al dute azterlanik, ikerketarik edo txostenik hiriko hondakin-uretan farmazia-produktuetatik eta produktu kosmetikoetatik heldu diren hondakinak egoteari dagokionez?

4. Nafarroako hondakin-uren araztegietan egindako analisietan halako mikrokutsatzailerik hauteman al da? Zeinetan? Zer mailatan agertzen dira?

Iruñean, 2025eko urtarrilaren 30ean

Foru parlamentaria: Adolfo Araiz Flamarique